1Iyanaé pasengngé passalenna Babél: Pada-pada anging talippurué memmu lalo ri padang kessi’é, makkuwaniro apolénna abala polé ri wanuwa iya maseroé.
2Lolongekka pakkitang passalenna kajajiyang-kajajiyang iya mappakatau-taué; passalenna abali’bellarengngé sibawa appabbinasangngé. Alluruno, tentara Elam, gasai! Eh tentara Madai, keppungngi! Napappajai matu Allataala sininna anrasa-rasang iya napapolé Babél.
3Iyaro pakkitangngé naébbuka malippu angkanna dé’ uwulléi makkita iyaré’ga maréngkalingana. Métauka sibawa mapeddi, pada-pada séddié makkunrai iya mattengngangngé mémmana.
4Maséssai atikku; pappénedding métaué mébbuka ténré. Wenni iya uwuddaningiyé banna tiwii amétaureng.
5Uwita towi pésta perjamuwang iya puraénna ripassadiya; onrong tudangeng untu’ sining undangangngé tassadiyani. Manréni sibawa ménung mennang. Tennasenna-senna riyéngkalingai paréntaé: "Eh sining parawira-parawira! Passadiyaiwi kaliyawomu!"
6Nainappa makkeda PUWANGNGE lao ri iyya, "Laono mutaro séddi tau panganrowang sibawa suroi laporo’i aga iya naitaé.
7Rékko mitai pasukang makkinnyarang polé tadduwa-duwa, pasukang iya tonangiyé kaleddé sibawa unta, harusu’i nasalidiki madécéd-décéng."
8Nainappa iyaro panganrowangngé, "Puwang, purana jaga esso sibawa wenni."
9Itai, iyanaro mennang! Pasukang makkinnyarangngé iya polé tadduwa-duwa. Nainappa iyaro pajagaé nabbirittang, "Sempé’ni Babél! Dato-dato nasompaé mennang ancuru’ni tassiya-siya ri tanaé."
10Bangsa-Ku Israélié! Purano napucca-pucca sibawa naléjja-léjja pada-pada gandongngé. Makkekkuwangngé Upalettukekko karéba madécéng iya Uwéngkalingaé polé ri PUWANG Iya Pommakuwasaé, Allataalana Israélié.
11Iyanaé pasengngé passalenna Edom. Engka tau gora lao ri iyya polé ri Edom, "Eh pajaga, malampé mupaga iyaé wennié? Siyagapi janna naélé?"
12Pappébalikku, "Poléi matu éléé, iyakiya wennito. Rékko maéloko makkutana, poléno makkutanasi?"
13Iyanaé pasengngé passalenna Arab: Eh tau Dédan, makkémai kafila-kafilamu ri alekale’na tana Arab.
14Eh pabbanuwana tana Téma, painungngi sining tau madekka iya laowé ri iko, sibawa panréi sining pangungsié.
15Saba’ larini mennang polé ri peddang pura rampué, polé ri uso iya ripaggettengngé, sibawa polé ri musu marowaé.
16Nainappa makkeda PUWANGNGE lao ri iyya, "Sitauppi arajanna suku-suku Kédar naccappa matu.
17Pappana-pappanana Kédar iyanaritu tau iya kaminang baranié. Iyakiya banna céddé polé ri mennang salama matu. Iyya, PUWANG Allataalana Israélié pura mabbicara."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn